Here is a page extracted from Wikipedia that may contain CSS, HTML, and a lot of unformatted text.

Title: Diapiro
Content: Un diapiro ye una estructura cheolochica en a que un material de comportamiento plastico u dúctil situato en livels inferiors ye sozmeso a gran presión y puya foratando os materials que bi ha en capas superiors. A sobén os diapiros se forman en plegos anticlinals cuan en o nuclio bi ha un material ductil capaz de puyar a traviés d'as fracturas que se forman en os materials tiercos que lo embolican. Ixos materials gosan estar evaporitas, pero tamién pueden estar archilas.

Os diapiros pueden representar una fuent de recursos cheolochicos por l'halita, silvina u cheso que bi ha u por a trampa petrolifera que constituyen en estar as archilas y evaporitas materials impermeables que no deixan puyar o petrolio.

Tamién pueden representar un risgo cheolochico tanto por un abombamiento d'a superficie cuan o material puya, como por una subsidencia u sulsita cuan se disuelven as sals y chesos d'o diapiro, podendo producir-se colapsos. En os dos casos se produce una inestabilidat d'as construccions.

En o Sistema Iberico y Pireneus bi ha diapiros en plegos anticlinals con as archilas, salagons y chesos de facies Keuper en o nuclio. Un d'os diapiros mes espectaculars d'Aragón ye La Olla Espartera, formau amán de Moneva por chesos de facies Keuper que han trescurzau a las calsineras y dolomías de livels superiors.

Referencias

Bibliografía 
Alain Foucault y Jean-François Raoult Diccionario de Geología. Masson, 1985.
Diodora Calvo Aldea, Maria Teresa Molina Álvarez, Joaquín Salvachúa Rodríguez Ciencias de la tierra y medioambientales. 2º Bachilleraro. 2010 McGrawHill.

Estructuras cheolochicas
Risgos cheolochicos
Trampas petroliferas